VENDIM
Nr. 233, datë 12.9.2022

MBI SHQYRTIMIN E ANKESËS SË KONSUMATORIT A.Ç. NDAJ FURNIZUESIT TË SHËRBIMIT UNIVERSAL FSHU SHA DHE OPERATORIT TË SISTEMIT TË SHPËRNDARJES OSSH SHA

Në mbështetje të nenit 16, nenit 20, germa “a”, të ligjit nr. 43/2015, “Për sektorin e energjisë elektrike”, të ndryshuar; nenit 23, pika 12, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; nenin 9 të “Rregullores për trajtimin e ankesave të paraqitura nga klientët dhe për zgjidhjen e mosmarrëveshjeve midis të licencuarve në sektorin e energjisë elektrike dhe të gazit natyror”, miratuar me vendimin e Bordit të ERE-s nr. 114, datë 8.7.2016, Bordi i ERE-s, në mbledhjen e tij të datës 12.7.2022, mbasi shqyrtoi relacionin e përgatitur nga Drejtoria e Mbrojtjes së Konsumatorit, Perfomancës dhe Standardeve me nr. 1379 prot., datë 25.7.2022, “Mbi shqyrtimin e ankesës së konsumatorit A.Ç. ndaj Furnizuesi të Shërbimit Universal FSHU sh.a. dhe Operatorit të Sistemit të Shpërndarjes OSSH sh.a.,
konstatoi se: 
- Me shkresën nr. 85 prot., datë 4.5.2022 dhe nr. 85/1 prot., datë 6.5.2022, konsumatori i energjisë elektrike z. A.Ç., ka paraqitur ankim në ERE, si rezultat i ndërprerjes së energjisë elektrike nga Furnizuesi i Shërbimit Universal (FSHU) sh.a. Konsumatori, në ankesën e tij sqaron se apartamenti i banimit është disponuar me marrëveshje me administratorin e shoqërisë ndërtuese dhe si rrjedhojë e punimeve të kryera nga z. A.Ç., administratori i shoqërisë i ka dhënë një apartament të cilin klienti e ka ndërtuar dhe përfunduar në vitin 2010.
- ERE, me anë të shkresës me nr. 85/2 prot., datë 11.5.2022, ka trajtuar ankesën e z. A.Ç. gjyqësisht, me qëllim zgjidhjen e mosmarrëveshjes, me objekt: detyrimin e të paditurit për të dëmshpërblyer paditësin për përdorimin e pasurisë së paluajtshme. Gjithashtu, rezulton se Gjykata e Apelit ka vendosur rrëzimin e kërkesës së paditësit për vendosjen e masës së sigurisë, me objekt: “Lirimin dhe vendosjen në posedim të palës paditëse të apartamentit me nr. 18/330 ND”.
- ERE, me qëllim zgjidhjen e kësaj mosmarrëveshjeje, me shkresën me nr. 884/1 prot., datë 3.6.2022, ka njoftuar shoqërinë Operatori i Sistemit të Shpërndarjes (OSSH) sh.a., Furnizuesin e Shërbimit Universal (FSHU) sh.a., dhe konsumatorin z. A.Ç. për zhvillimin e një seance dëgjimore më datë 15.6.2022, ora 10:00.
- Përfaqësuesit e ERE-s në këtë seancë bënë me dije se, që në rekomandimin e fundit të përcjellë nga ERE, i është kërkuar OSSH sh.a. dhe FSHU sh.a. që t’i japë zgjidhje ankesës së konsumatorit, duke adresuar kërkesën e tij për sigurimin e furnizimit me energji. Nga OSSH sh.a. nuk ka pasur asnjë përgjigje, ndërsa FSHU sh.a. i është përgjigjur kërkesës së ERE-s, duke dhënë zgjidhjet më praktike në vlerësimin e saj.
- ERE ka vijuar me dërgimin e shkresës me nr. 884/2 prot., datë 21.6.2022, “Vijim komunikimi pas seancës dëgjimore” drejtuar OSSH sh.a., FSHU sh.a. dhe në dijeni z. A.Ç. Në vijim të shkresës së sipërcituar në ERE nuk është depozituar asnjë informacion se si ka vijuar situata me sa kërkohet nga asaj.
- Rezulton se konsumatori ka depozituar ankesën pranë FSHU sh.a., nëpërmjet shkresës nr. 3102 prot., datë 1.4.2022, gjithashtu, me shkresën nr. 3922 prot., datë 21.4.2022 ka depozituar sërish ankesë në OSSH sh.a. Me shkresën nr. 3077 prot., datë 21.4.2022, ka ushtruar ankesë pranë FSHU sh.a. Më datë 4.5.2022, me shkresën nr. 85, konsumatori ka ushtruar ankesë pranë ERE-s.
- ERE, me anë të shkresave me nr. 85/2 prot., datë 11.5.2022, nr. 85/3 prot., datë 24.5.2022 dhe nr. 85/5 prot., datë 31.5.2022, ka dhënë në mënyrë të përsëritur të njëjtat rekomandime për zgjidhjen e ankesës. 
- ERE e ka ndërmarrë këtë hap procedural, me qëllim kuptimin e problematikës dhe shkaqeve ligjore apo teknike që kanë penguar të licencuarin të zbatoje rekomandimet e ERE për zgjidhjen e ankesës.
- Rezulton se ERE, në mënyrë të përsëritur është shprehur me zgjidhje për të njëjtat rrethana, mes të njëjtave palë, e në mënyrë të paargumentuar nga ana e të licencuarit FSHU sh.a., e për rrjedhojë edhe OSSH sh.a. (i cili vepron për përmbushjen e detyrimeve të ngarkuara me ligj, mbështetur në kërkesat e veprimet e urdhëruara nga FSHU sh.a., sa i përket rilidhjes së konsumatorëve të kësaj të fundit) nuk janë reflektuar këto rekomandime në veprime konkrete që çojnë në zgjidhjen e ankesës.
- ERE vlerëson se plotësohen kushtet për daljen me një vendim, në lidhje me zgjidhjen e kësaj ankese, deri sa gjykata të shprehet më një vendim të formës së prerë e nëse ky vendim ndryshon statusin e përdoruesit të kontratës në raport me pronën e cila furnizohet me energji elektrike.
- Në kuptim të qëndrimeve të Gjykatës së Apelit me nr. vendimi 20-2020-505/138, por edhe Gjykatës së Lartë me nr. vendimi 2021-47, përdoruesit të objektit të furnizuar, i cili në këtë rast është edhe titullari i librezës së energjisë elektrike, por edhe likuiduesi i të gjitha detyrimeve karshi furnizuesit që nga marrja në posedim e objektit, i është njohur e drejta e përdorimit të objektit deri në marrjen e një vendimi të formës së prerë nga gjykata, ai ka të drejtën që të gëzojë posedimin e të drejtat që burojnë prej pronës.
- Për sa më sipër, është e qartë që qëndrimi i Gjykatës nuk lë vend për interpretime të tjera, përveç rikthimit të palëve në gjendjen e mëparshme duke kërkuar nga OSSH sh.a., të rilidhë konsumatorin z. A.Ç. me rrjetin dhe FSHU sh.a., të garantojë furnizimin e vazhdueshëm me energji elektrike, sikurse është proceduar nga palët përpara ndërprerjes së furnizimit me energji elektrike.
- Sa më sipër, statusi i përdoruesit të kontratës për klientin në raport me furnizuesin FSHU sh.a., është fakt i pranuar dhe i pakontestuar nga palët, e mbi të gjitha, vendimi i sipërcituar i gjykatave, ka krijuar themelin e nevojshëm ligjor për të mos lënë vend për propozime të ndryshimit të statusit të këtij klienti në raport me pronën dhe të drejtën e gëzimit të saj deri në marrjen e një vendimi të formës së prere nga gjykata që po shqyrton themelin e padisë ndërmjet palëve. 
Për gjithë sa më sipër, Bordi i ERE-s

VENDOSI:

1. FSHU sh.a. dhe OSSH sh.a. të marrin masa për rikthimi e palëve në mosmarrëveshje në gjendjen juridike që gëzonin përpara ndërprerjes së furnizimit me energji elektrike, deri në përfundimin e hetimit gjyqësor dhe daljen në vendimin e formës së prerë nga Gjykata, në çështjen me objekt të padisë “detyrimin e të paditurit për të dëmshpërblyer paditësin për përdorimin e pasurisë së paluajtshme”, me palë paditëse titullarin e kontratës së furnizimit me energji elektrike dhe të paditur përdoruesin/konsumatorin. 
2. FSHU sh.a. dhe OSSH sh.a. të raportojnë në ERE për përmbushjen e parashikimeve të pikës 1 të këtij vendimi, jo më vonë se 5 ditë nga hyrja në fuqi e tij. 
[bookmark: _GoBack]3. Konsumatori, FSHU sh.a. dhe OSSH sh.a. të bëjnë me dije në ERE, për çdo ndryshim që mund të prodhojë vendimi i formës së prerë të gjykatës në përfundim të hetimit gjyqësor.
4. Drejtoria e Mbrojtjes së Konsumatorit, Performancës dhe Standardeve të njoftojë shoqëritë OSSH sh.a., FSHU sh.a. dhe konsumatorin për vendimin e Bordit të ERE-s.
Ky vendim hyn në fuqi pas botimit në Fletoren Zyrtare.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

